Greenpeace sejlede torsdag ud til to store olietankere, Seaoath og Pertamina Prime, der ligger ud for Frederikshavn, for at udføre det, de selv kalder en fredelig demonstration. Torsdag formiddag skulle endnu en af de såkaldte ship-to ship operationer nemlig have fundet sted. Her var det planlagt, at 100.000 tons olie fra et tankskibe skulle lastes til en supertanker med plads til tre gange så meget olie, men aktivister fra Greenpeace blokerer for det. Det er den græske olietanker Seaoath, der torsdag var klar til at laste 100.000 tons olie, da andre aktivister fra Greenpeace slog til og med tre gummibåde og tre kajakker blokerede for, at de to store tankskibe kunne komme så tæt på hinanden, at olieomladning mellem dem var muligt. - Det vil ikke være sikkert for jer Greenpeace har hele natten til fredag været til stede mellem de to tankere - trods det at de af lodsen på Seaoath blev advaret mod at befinde sig i farvandet. - Til information så forsøger vi at fortsætte vores operation. Vi vil nærme os  Pertamina Prime, så jeg vil råde jer til at blive på bagbords side af tankeren. Det vil ikke være sikkert for Jer at være andre steder, når vi nærmer os, lød det fra Seaoth til Greenpeace-aktivisterne. Hvortil Greenpeace svarede tilbage: - Jeg forstår din besked. Jeg vil gentage vores tidligere besked. Vi vil foretage vores fredelige protest. Vi udøver vores ret til at demonstrere fredeligt på havet. Og vi vil blive på vores position ved Pertamina Prime. Demonstranter går frivilligt i land Fredag formiddag anmodede Nordjyllands Politi demonstranterne om at flytte sig på afstand af olitetankerne. - Det har demonstranterne frivilligt efterlevet, oplyser fungerende vicepolitiinspektør Lasse Kragh. Politiet betragter Greenpeaces tilstedeværelse som en demonstration. Vicepolitiinspektøren understreger, at de gerne må demonstrere, men at de af hensyn til sikkerheds- og ordensmæssige aspekter er blevet bedt om at flytte sig på afstand. Indtil videre er der ingen anholdte eller sigtede.

Opsummering:
Nordjyllands Politi er fredag morgen sejlet ud med kurs mod de Greenpeace-aktivister, der siden torsdag har demonstreret mod omladning af russisk olie i Kattegat ud for Frederikshavn.